Το **Κίμρι** (ρωσικά: Ки́мры‎‎
), παλαιότερα γνωστό ως **Κίμρα** (Кимра), είναι πόλη της ευρωπαϊκής Ρωσίας, στο νότιο μέρος του όμπλαστ του Τβερ. Είναι χτισμένο στην συμβολή του Βόλγα με τον ποταμό Κίμρκα, 133 χιλιόμετρα ανατολικά του Τβερ. Σύμφωνα με την απογραφή του 2010 είχε πληθυσμό 49.628 κατοίκων, ενώ στις δύο προηγούμενες απογραφές του 2002 και του 1989 ο πληθυσμός ήταν 53.650 και 61.535 κάτοικοι αντίστοιχα.

Το Κίμρι είναι επίσης η γενέτειρα προσωπικοτήτων όπως ο αεροναυπηγός Αντρέι Τουπόλεφ και ο συγγραφέας Αλεξάντρ Φαντέγιεφ.

Ιστορία
-------

Η πόλη ήταν γνωστή ως Κίμρα μέχρι τις αρχές του 20ού αιώνα, ονομασία πιθανότατα φιννικής ή βαλτικής προέλευσης. Αναφέρεται πρώτη φορά το 1546 ως χωριό το οποίο ανήκε στον Ιβάν τον Τρομερό. Ανήκε στους τσάρους μέχρι το 1677 που δόθηκε στην οικογένεια Saltykov. Το 1847 οι κάτοικοί του κατάφεραν να συγκεντρώσουν το χρηματικό ποσό για να αποδεσμευτούν και το χωριό σύντομα εξελίχθηκε σε κέντρο υποδηματοποιίας και εμπορίου στην αριστερή όχθη του Βόλγα. O Θεόφιλος Γκωτιέ ανέφερε στο έργο του *Voyage en Russie* (1867): «η Κίμρα είναι διάσημη για τα παπούτσια της, όπως η Ρόντα για τις γκέτες της»..

Η περιοχή στη δεξιά όχθη του Βόλγα, που είναι γνωστή ως Σαβιόλοβο, άρχισε να αναπτύσσεται το 1901, όταν ο σιδηρόδρομος συνέδεσε την περιοχή με τη Μόσχα. Το Κίμρυ έλαβε το καθεστώς πόλης το 1917. Στην πόλη υπάρχουν ακόμη αρκετές παλιές εκκλησίες και άλλα κτίρια. 

Τον 18ο αιώνα υπήχθη στο Κυβερνείο της Μόσχας και το 1775 μεταφέρθηκε στη νεοσύστατη Αντιβασιλεία του Τβερ. Το 1797 η Αντιβασιλεία καταργήθηκε και εξελίχθηκε στο Κυβερνείο του Τβερ.

Το 1918 συγκροτήθηκε το ουγιέστ (διοικητική ενότητα) Κίμρσκι με διοικητικό κέντρο το Κίμρι ενώ κάποια χρονια αργότερα, συγκεκριμένα στις 12 Αυγούστου 1929, το Κυβερνείο του Τβερ καταργήθηκε και η περιοχή πέρασε στον όμπλαστ της Μόσχας. Επίσης καταργήθηκαν τα ουγιέστ και ιδρύθηκε το οκρούγκ του Κίμρι. Στις 23 Ιουλίου 1930 καταργήθηκαν τα οκρούγκ και οι επαρχίες υπήχθησαν απευθείας στα όμπλαστ. Στις 29 Ιανουαρίου 1935 ιδρύθηκε το όμπλαστ του Καλίνιν και η επαρχία Κίμρσκι υπήχθη εκεί. Το 1990 το όμπλαστ του Καλίν μετονομάστηκε σε όμπλαστ του Τβερ.

Οικονομία
---------

Πρόκειται για πόλη στην οποία υπάρχει αξιόλογη βιομηχανική δραστηριότητα, που επικεντρώνεται στην κατασκευή εργαλειομηχανών, την επιπλοποιία, την υποδηματοποιία, τη βιομηχανία ειδών ένδυσης και τη βιομηχανία τροφίμων.

Μεταφορές
---------

Η πόλη εξυπηρετείται από το μικρό αεροδρόμιο του Κίμρι, όμως δεν υπάρχουν τακτικές πτήσεις από και προς αυτό. Η σιδηροδρομική γραμμή που ενώνει τη Μόσχα με το Κάσιν και εν τέλει την Αγία Πετρούπολη διέρχεται από το Κίμρι. Επίσης υπάρχουν οδοί που ενώνουν την πόλη με το Τβερ, το Κάσιν και άλλες πόλεις της ευρύτερης περιοχές. Δεν υπάρχει επιβατική κίνηση μέσω του Βόλγα, παρόλο που είναι πλωτός στην περιοχή του Κίμρι.

Παραπομπές
----------

1. ↑  Е. М. Поспелов. "Географические названия мира" (Москва, 1998), стр. 201.
2. 1 2 3 4  *Энциклопедия Города России*. Moscow: Большая Российская Энциклопедия. 2003. σελ. 188. ISBN 5-7107-7399-9.
3. ↑  Théophile Gautier, *Voyage en Russie* (Charpentier, 1867), p. 233.
4. ↑  Российская империя: административно-территориальное деление (1708–1917): Тверская губерния (στα Ρωσικά). Russian National Library. Ανακτήθηκε στις 12 Ιουλίου 2013.
5. 1 2  Справка об изменениях в административно-территориальном делении Тверской губернии - Калининской области (στα Ρωσικά). Архивы России. Αρχειοθετήθηκε από το πρωτότυπο στις Απριλίου 19, 2012. Ανακτήθηκε στις Ιουλίου 11, 2013.
6. ↑  «17 июля 1990 года Калинин стал Тверью» (στα ru). *Tvernews*. 17 July 2021. .
7. ↑  Кимры:Предприятия промышленного комплекса (στα Ρωσικά). Земля в Тверской области. Ανακτήθηκε στις 14 Αυγούστου 2014.